Vuodettujen tunnusten ja salasanojen joukssa on kymmeniä suomalaisia Spotify-käyttäjiä.

Spotify-vuodossa on mukana myös suomalaisia tunnuksia. MOSTPHOTOS

Noin 6500 Spotify-tunnusta on vuodettu verkkoon. Spotifyn ilmaisversion käytön mahdollistavien tunnusten joukossa on myös suomalaisia tilejä, kertoo Tivi.

Hakkeriryhmä #SecTeamSix vuoti tunnukset maanantai-iltana. Ryhmä mainosti alun perin suurempaa vuotoa, kertoo IBTimes.

Spotifyn mukaan sen omaan tietokantaan ei ole murtauduttu. Yhtiö kertoo lausunnossaan, että se on tutkinut nyt vuodettuja tunnuksia, nollannut kyseiset salasanat ja pyytänyt asianosaisia käyttäjiä vaihtamaan salasanansa.

Vuotoa tutkineiden tahojen mukaan kyseessä on ilmeisesti nippu tunnuksia ja salasanoja, joita on käytetty myös muualla kuin Spotifyssa. Ei ole vielä tietoa, mistä tihulaiset ovat nämä tunnukset alun perin saaneet käsiinsä.

Mikäli käytät Spotifyssa samoja tunnuksia kuin muualla, vaihda salasanasi viipymättä. Tarkista lista Ghostbin-palvelussa. Voit hakea omaa käyttäjätunnustasi käyttämällä selaimen hakutoimintoa, joka löytyy pikakomennolla ctrl+f.

Sama hakkeriryhmä on uhkaillut myös muilla tietovuodoilla. Ryhmä vuoti verkkoon Spotify-tunnusten jälkeen myös julkkisten alastonkuvia.

LÄHDE: TIVI

Juttua päivitetty 24.5.2017 kello 12.59: Muutettu otsikkoa ja lisätty tieto Spotifyn lausunnosta.